چانتاسینی باغلاییب، قوجالار ائوی ایله دانیشیب، قرارا گلمیشدیک!
چانتادا قوجالار ائوینه گئتمک اوچون بیر قوران، بیر آزجا یاغلی چؤرک، سود شیرنیسی، کیشمیش هابئله شیرین بیر چوخ شئیلر وار ایدی.
دئدی: منیم یئمک-ایچمییم بیر شئی دئییل، بیر کونجده اوتورارام!
گئتسم نوهلریم اوچون داریخارام. اولماز قالیم؟
دئدیم: منیم آنام اولماز.
چادراندا حاضردی.
گؤزلییرلر سنی.
دئدی: کیملر گؤزلییر؟ اونلار کی هئچ منی تانیمیرلار!
آنام! بوردا منیم هئچ کیمله ایشیم یوخدور!
بوندان سونرا «هوپ» توتارام، دانیشمارام، یاخشیدی بئله؟ ایندی اولار قالیم؟
دئدیم: آنا! آخی سن آلزایمر (یادداش پوزغونلوغو) توتموسان هر شئیی اونودورسان!
دئدی: یاخشی بو آدی چتین مرضی، من توتموشام، قبول ائدیرهم!
اما سن نئجه؟ قیزیم سن نیه هر شئیی اونوتموسان؟!
اوتاندیم...! دوغرو ایدی، بوتون اوشاقلیغیمی، گنجلیگیمی، منه باغیشلادیغی سئوگیسینی محبتینی، اونوتموشدوم.
او، منیم وارلیغیمدان کؤکومدن بیر حیصهدیر، دوز دئییردی، من هر شئیی اونوتموشدوم!
قوجالار ائوینه زنگ ائدیب، گلمیجییمیز خبرین وئردیم.
آنامین دوداقلارینا یاییلان گولوشه باخاجاق گوجوم یوخ ایدی، چانتاسینی گؤتوروب آچدیم.
یاغلی چؤرک، قران، بوتون او شیرین شیلری چانتادان گؤتوردوم!
سود شیرنیسینی گؤتوروب، دئدی:
یه بالا، یورولدون هئی چانتا ییغیب آچدین.
بوزوشموش اللرینی اؤپوب دئدیم:
آناجان، حلال ائله، اونوت.
باش اؤرتویونون اوجویلا گؤزیاشینی سیلیب دئدی:
نیی باغیشلاییم بالا؟ منیم هئچ نه یادیما گلمیر، ائله بیل اونودورام هر شئیی! نه دئدین توتموشام؟ «آلمیزر»؟!
تیترک اللری ایله قیزیمین باشین دارارکن، دوداق آلتی میزیلدانیب دئییردی:
بو «آلمیزر» گؤزل نعمتیمیش.
مولف: تارلا
azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab